Debatten rasede og retorikken var hård for et år siden, da det blev besluttet, at Sønderborgs tomme kaserne skulle omdannes til et asylcenter for syriske flygtninge.

Kritikerne spåede blandt andet, at der ville komme mere kriminalitet til byen og at byens store havnebyggeri ville miste investorer, fordi asylcenteret ville komme til at ligge ved havnen.

Læs også : Valget lærer syriske flygtninge om demokrati

Men efter et år med omkring 700 syriske flygtninge boende på kasernen, trækker nogle af de største kritikere i land.

Bølge af kriminalitet kom ikke

En af dem, der var yderst kritisk i sine holdninger til asylcenteret, var byrådsmedlem i Sønderborg Kommune, Stefan Lydal (DF).

"Hele den kriminalitetsbølge, man kunne frygte, der fulgte med, har vi slet ikke oplevet i Sønderborg" Stefan lydal (DF), byrådsmedlem, Sønderborg

Han var især bekymret for om kriminaliteten ville stige i byen.

- Det har været forholdsvis smertefrit. Hele den kriminalitetsbølge, man kunne frygte, der fulgte med, har vi slet ikke oplevet i Sønderborg, siger han.

- Det er gået godt

Også byrådsmedlem Peter Hansen (V) var for et år siden skeptisk over for etableringen af asylcenteret. Han frygtede, at det ville få investorer til at trække sig fra byggeriet af en ny havnefront og de tilhørende planer om et luksushotel.

Læs også : Danske asylvilkår slår vores nabolandes

Og da den endelige beslutning om et stort asylcenter i Sønderborg blev truffet, kaldte han det ’en af de mørkeste dage i byrådets historie’. I dag erkender han, at kritikken var grundløs.

- Jeg synes faktisk, at det er gået godt. Vi var nogle af dem, der udtrykte bekymring, men de bekymringer har vi ikke kunnet se i dagligdagen. Det er glædeligt, siger han.

En håndsrækning

Asylcenteret står overfor at skulle flytte fra Sønderborg Kaserne ved udgangen af 2016. Men Peter Hansen er ikke afvisende overfor, at kommunen kan hjælpe Udlændingestyrelsen med at finde en ny placering et andet sted i byen.

- Vi kan sagtens forestille os, at asylcenteret kan være andre steder i kommunen. Vi vil gerne være med til at pege på, hvor det kunne være. Men det må komme an på en konkret drøftelse, siger han.

Læs også : Grundløs frygt for kriminelle flygtninge